Seun sterf na kopskoot oor raserige musiekPeter Robertson. Foto: Facebook David Ridgeway (66) het glo in die tuin van Peter Robertson (19) se gesin se huis in Brackendowns weggekruip. Toe Robertson saam twee vriende by die huis aankom is hy glo deur Ridgeway beveel om op die grond te lê. Ridgeway het toe glo drie skote afgevuur waarvan een vir Robertson in die kop getref het. Calvin Main, Robertson se vriend, is in die been geskiet terwyl die derde koeël die ander vriend, Jonathan de Freitas, gemis het. Ridgeway het probeer vlug waarna hy in die swembad geval het. Hy het homself glo hierna herhaaldelik in die kop probeer skiet maar kon nie daarin slaag nie aangesien die rewolwer nat was. Robertson is na die Union-hospitaal in Alberton geneem waar hy in ŉ koma was. Rapport berig intussen op sy webtuiste dat Robertson gistermiddag oorlede is. Ridgeway is intussen in hegtenis geneem. Die polisie het glo ŉ gedetailleerde plan en selfmoordbrief op Ridgeway se skootrekenaar gevind. Hy is geskei en het glo finansiële probleme gehad. Ridgeway het in ŉ huis langs die Robertsons gewoon maar het vier maande terug in ŉ gastehuis ingetrek nadat sy vrou hom gelos het. Hy het destyds glo herhaaldelik gekla oor Peter wat sy musiek te hard speel. “Ek dink die lewe het te veel vir hom geraak en hy wou sy frustrasies op my en Peter uithaal,” het Peter se pa gesê. ŉ Vriend van Ridgeway het in September die polisie in kennis gestel dat Ridgeway homself wil doodmaak. Sy sê die polisie kon die tragedie vermy het maar het eerder niks daaraan gedoen nie. Kol Noxolo Kweza, woordvoerder van die polisie, sê volgens hulle inligting wou hy homself doodmaak maar het hy nie ŉ bedreiging vir iemand anders ingehou nie.